
Na podlagi prvega, drugega in četrtega odstavka 5. člena in prvega odstavka 6. člena Zakona o priložnostnih kovancih (Uradni list RS, št. 53/07 in 43/22) ter v zvezi s tretjo alinejo drugega odstavka 1. člena Uredbe o določitvi dogodkov, ob katerih se v letu 2023 izdajo priložnostni kovanci (Uradni list RS, št. 103/22) Vlada Republike Slovenije izdaja

U R E D B O
o obsegu izdaje, sestavinah, apoenih in glavnih znamenjih zbirateljskih kovancev 

ob državnem prazniku dan slovenskega športa

1. člen

Republika Slovenija v letu 2023 izda zbirateljske kovance ob državnem prazniku dan slovenskega športa v obsegu ter z glavnimi znamenji in drugimi značilnostmi, določenimi s to uredbo.

2. člen

Ob državnem prazniku dan slovenskega športa Republika Slovenija izda:

· zlatnike z nominalno vrednostjo 100 eurov v količini 750 kovancev in skupni nominalni vrednosti 75.000 eurov,

· srebrnike z nominalno vrednostjo 30 eurov v količini 1 250 kovancev in skupni nominalni vrednosti 37.500 eurov ter

· dvokovinske zbirateljske kovance z nominalno vrednostjo 3 eure v količini 
61 250 kovancev in skupni nominalni vrednosti 183.750 eurov.

3. člen

(1) Zlatniki so izdelani iz zlata čistine 900/1000 z ravnimi in reliefnimi površinami.

(2) Zlatnik tehta 7 gramov in ima premer 24 milimetrov. Pri posameznem zlatniku je dovoljen odmik pri teži do –1 ‰/+1 % in pri premeru do +/–0,1 milimetra.

4. člen

(1) Srebrniki so izdelani iz srebra čistine 925/1000 z ravnimi in reliefnimi površinami.

(2) Srebrnik tehta 15 gramov in ima premer 32 milimetrov. Pri posameznem srebrniku je dovoljen odmik pri teži do –1 ‰/+1 % in pri premeru do +/–0,1 milimetra.

5. člen

(1) Dvokovinski zbirateljski kovanci so sestavljeni iz kolobarja (zlitina: 75 % bakra, 20 % cinka, 5 % niklja) in jedra (zlitina: 75 % bakra in 25 % niklja).

(2) Kovanec tehta 15 gramov in ima premer 32 milimetrov (od tega jedro 22 milimetrov). Pri posameznem kovancu je dopusten odmik pri teži do +/–2 % in pri premeru do +/–0,1 milimetra.

6. člen

Videz zbirateljskih kovancev iz 3., 4. in 5. člena te uredbe je naslednji:

· sprednja stran:


na zgornji polovici kovanca so v liniji oboda napisi »2023«, »SLOVENIJA« in »EURO«, rahlo nad središčem kovanca pa je izpisana nominalna vrednost »100« (ali »30« ali »3«). Pod napisi se linije tarče s hrbtne strani nadaljujejo na sprednjo, kjer tvorijo dve veslaški vesli;

· hrbtna stran:

na obodu kovanca sta napis »DAN SLOVENSKEGA ŠPORTA« in datum 
»23. SEPTEMBER«. Osrednji motiv hrbtne strani kovanca je tarča.

7. člen

Zbirateljski kovanci, izdani na podlagi te uredbe, so okrogli in po obodu nazobčani.

KONČNA DOLOČBA

8. člen

Ta uredba začne veljati naslednji dan po objavi v Uradnem listu Republike Slovenije.

